**DĖL ARBITRŲ SĄRAŠO SUDARYMO**

 Įgyvendinant Lietuvos Respublikos darbo kodekso 240 str. 4 dalies nuostatą, kuri nustato, kad arbitrų sąrašą sudaro, tvirtina ir atnaujina socialinės apsaugos ir darbo ministras, Socialinės apsaugos ir darbo ministerija kviečia **iki 2017 m. lapkričio 1 d.** profesinių sąjungų organizacijas, profesines sąjungas, darbdavių organizacijas, darbdavius, valstybės ir savivaldybių institucijas ir įstaigas, aukštąsias mokyklas (toliau – įstaiga, institucija ar organizacija) ir asmenis, pageidaujančius tapti arbitrais, pateikti kandidatų į arbitrus teikimus (laisva forma).

 Į arbitrų sąrašą ketverių metų kadencijai (su teise pratęsti dar ketveriems metams) gali būti įtraukti nepriekaištingos reputacijos, nešališki ir turintys specialių žinių, reikalingų kolektyviniams darbo ginčams dėl interesų spręsti, fiziniai asmenys.

 Teikime turi būti nurodytas asmens vardas, pavardė, kontaktinė informacija, informacija apie kandidato išsilavinimą, kandidato į arbitrus specialiosios žinios, reikalingos kolektyviniams darbo ginčams dėl interesų spręsti, taip pat darbo, arbitravimo ar tarpininkavimo patirtis (jeigu kandidatas jos turi).

 Įstaigos, institucijos ar organizacijos ir asmenys, pageidaujantys tapti arbitrais, kartu su aukščiau nurodytu teikimu ministerijai prideda ir šiuos dokumentus:

 1. kandidato į arbitrus sutikimą būti įrašytam į tarpininkų sąrašą;

 2. dokumentų, įrodančių kandidatą į arbitrus turint specialių žinių, reikalingų kolektyviniams darbo ginčams dėl interesų spręsti, kopijas;

 3. priklausomybės ligų centro arba asmens sveikatos priežiūros įstaigų išduotą pažymą, kad kandidatas nepiktnaudžiauja alkoholiu, narkotinėmis, psichotropinėmis ar toksinėmis medžiagomis;

 4. kandidato į arbitrus asmens tapatybę patvirtinančio dokumento kopiją;

 5. kandidato į arbitrus darbo patirtis.

 Auščiau nurodyti dokumentai ir teikimas ministerijai pateikiami tiesiogiai, paštu arba elektroniniu paštu.

 Socialinės apsaugos ir darbo ministro patvirtintas arbitrų sąrašas per 3 darbo dienas nuo arbitrų sąrašo patvirtinimo dienos bus paskelbtas ministerijos interneto svetainėje www.socmin.lt.

 Dėl tikslesnės informacijos kreiptis į Socialinės partnerystės skyrių, tel. 8 706 64282.